SCB คาดสินเชื่อปี 63 โตทะลุเป้า หลังลูกค้ามุ่งรักษาสภาพคล่อง
SCB คาดสินเชื่อปี 63 โตทะลุเป้า หลังลูกค้ามุ่งรักษาสภาพคล่อง
14 ธ.ค. 2563

นายวศิน ไสยวรรณ รองผู้จัดการใหญ่อาวุโส ประธานเจ้าหน้าที่บริหาร กลุ่มธุรกิจ Wholesale ธนาคารไทยพาณิชย์ จำกัด (มหาชน) หรือ SCB เปิดเผยว่า แนวโน้มการให้สินเชื่อธุรกิจขนาดใหญ่ของธนาคารในปี 63 มีโอกาสเติบโตมากกว่าเป้าหมายที่คาดว่าจะทรงตัวจากปีก่อน หลังจากในช่วง 8-9 เดือนที่ผ่านมาสินเชื่อดังกล่าวเติบโต 4-5% โดยมีปัจจัยสนับสนุนมาจากความต้องการใช้สินเชื่อเพื่อเสริมสภาพคล่องที่ลูกค้าได้ยื่นขอใช้สินเชื่อเข้ามาค่อนข้างมาก เพราะในช่วงที่ผ่านมาลูกค้ามุ่งรักษาสภาพคล่องทางการเงิน หลังภาวะเศรษฐกิจชะลอตัว
ขณะเดียวกันสถานการณ์การแพร่ระบาดโควิด-19 ส่งผลต่อความกังวลของนักลงทุน ทำให้ผู้ประกอบการธุรกิจรายใหญ่ชะลอการใช้ช่องทางของแหล่งเงินทุนผ่านตลาดตราสารหนี้และตราสารทุน และหันมาขอใช้วงเงินสินเชื่อของธนาคารแทนการออกหุ้นกู้ ทำให้สินเชื่อธุรกิจขนาดใหญ่ของธนาคารเติบโตขึ้นสูงกว่าเป้าหมาย